Наставно-научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на XVIII редовној седници Наставно-научног већа Филозофског факултета одржаној 03. маја 2018. године, подносимо Већу следећи

**ИЗВЕШТАЈ**

**о испуњености услова за избор Јелене Говедарице**

**у звање ИСТРАЖИВАЧ-САРАДНИК**

Јелена Говедарица рођена је 5. априла 1983. године у Београду. Основне студије филозофије, на Филозофском факултету Универзитета у Београду, уписала је 2003. године, дипломирала 2011. године са просечном оценом 8,76 и оценом 10 на дипломском испиту с темом „Кантова филозофија јавног права“. Докторске студије, на истом факултету, уписала је 2012/13. године; све испите положила је у року, са оценом 10. У фебруару 2015. одбранила је предлог теме докторске дисертације: „Ка трансценденталном заснивању јавног права“ (ментор: проф. др. Јован Бабић), са оценом 10.

Од 2014-2017. године била је ангажована као сарадница у настави на трећој години основних студија филозофије Филозофског факултета у Београду – изборни предмет „Ранохришћанска и средњовековна филозофија“.

Од септембра 2011. године ради као наставница филозофије и етике у Електротехничкој школи „Раде Кончар“ у Београду.

Области њеног интересовања и истраживања су Кантова филозофија, филозофија природног права, историја филозофских идеја, историја међународног права, уговорне теорије, теорија својине.

Била је стипендиста Италијанског културног центра и похађала интензивни курс италијанског језика у Милану (ниво Б2 – мај 2008. године); потом је добила стипендију за рад на докторској тези од Института за друштвену етику Универзитета у Бечу (Аустрија), у оквиру програма CEEPUS: „Ethics and Politics in the European Context“ (март 2016. године); и најзад, од септембра 2017. до јула 2018. године користи ERASMUS стипендију за једногодишњи студијски боравак на Институту за филозофију Универзитета у Грацу (Аустрија).

Имала је следеће презентације и саопштења: „Гроцијусова теорија природног права“, Институт за филозофију и друштвену теорију, Београд (2015); „Towards Transcendental Grounding of Public Right“, Институт за друштвену етику, Универзитет у Бечу, Аустрија (2016); „Between Natural Law and Legal Positivism“, Институт за филозофију, Универзитет у Грацу, Аустрија (2017).

Објавила је следеће чланке: „Апорија људских права из угла Кантове филозофије политике“, *Theoria* 55 (4): 91-112 (2012); „Гроцијусова теорија природног права“, *Филозофија и друштво* 26 (2): 436-458 (2015); „Гејлен Стросн против наративности“, *Луча* 29 (1/2): 36-64 (2015).

Узевши у обзир доказане академске квалитете и научноистраживачки потенцијал кандидата, Комисија налази да су испуњени сви неопходни услови и предлаже Наставно-научном већу да изабере Јелену Говедарицу у звање истраживача-сарадника.

У Београду, 16. 5. 2018. чланови Комисије:

др Јован Бабић, редовни професор

др Ненад Цекић, ванредни професор

др Александар Добријевић, доцент