|  |
| --- |
| УНИВЕРЗИТЕТ У БЕОГРАДУ  **ФИЛОЗОФСКИ ФАКУЛТЕТ**  ДС/ПС 05/4-02 бр. 904/1  31.05.2018. године |

**З А П И С Н И К**

са VII ванредне седнице Наставно-научног већа Филозофског факултета у Београду која је одржана 31.05.2018. године

Проф. др Данијел Синани, председник Већа, констатовао је да је пребројавањем евиденционих листића о присуству на седници, утврђено да је присутно 160 од укупно 238 чланова Већа, те да постоји кворум за рад и пуноважно одлучивање Наставно-научног већа.

Седница Већа је отпочела у 13,30 часова.

I

Предложени дневни ред седнице Већа једногласно је прихваћен.

II

Проф. др Данијел Синани, председник Већа, информисао је чланове Већа да је одржан састанак Сената Универзитета на коме је заузет став да се сачека са одлучивањем о продужењу радног односа редовним професорима којима би, сходно одредбама новог Закона о високом образовању, а у супротности са донетим одлукама о дужини продужења радног односа, требало да престане радни однос 30. септембра 2018. године. Очекивања су да ће до 1. октобра 2018. године Уставни суд донети одлуку о уставности одредбе Закона о високом образовању којом се одузимају стечена права. Декански савет Факултета одржан је на исту тему и договорено је да се Наставно научно веће изјасни да ли ће се тајно или јавно одлучивати o предлозима за продужење радног односа редовним професорима којима, по донетим одлукама, 30. септембра истиче период претходног продужења радног односа, а имају право на даље продужење у трајању од две школске године.

Проф. др Данијела Стефановић предложила је да се, с обзиром на промењене околности, Веће поново изјасни о начину гласања. Изнела је свој предлог да се обави јавно, истовремено гласање, о сва три предлога за продужење радног односа.

У расправи у вези са овом тачком дневног реда учествовали су: проф. др Владимир Илић, проф. др Иван Ковачевић, проф. др Милош Ковић, проф. др Небојша Грубор, проф. др Горан Кнежевић, доц. др Данко Леовац, проф. др Ђорђе Бубало, проф. др Радош Љушић, проф. др Живан Лазовић, проф. др Никола Самарџић.

Проф. др Никола Самарџић приложио је своју дискусију у писаном облику и иста чини саставни део овог записника.

Проф. др Владимир Илић изразио је сумњу у постојање кворума за даљи рад Наставно-научног већа.

Прозивком је утврђено да седници присуствује 152 члана Већа и да постоји кворум за даљи рад и одлучивање.

Обављено је гласање дизањем руку о предлогу проф. др Данијеле Стефановић да се обави јавно, истовремено гласање, о сва три предлога за продужење радног односа. За прихватање предлога гласало је 75 чланова Већа.

Обављено је гласање дизањем руку о предлогу проф. др Милоша Ковића и проф. др Радоша Љушића да се гласа тајно о сваком од три поднета предлога за продужење радног односа. За прихватање предлога гласало је 54 чланова Већа.

Проф. др Данијел Синани, председник Већа, констатовао је да је прихваћен предлог проф. др Данијеле Стефановић да се обави јавно, истовремено гласање, о сва три предлога за продужење радног односа.

Након обављеног гласања Председник Већа је констатовао да је Веће са 126 гласова ''за'', једним гласом ''против'' и 3 гласа ''уздржан'', односно већином укупног броја чланова, донело следећу

ОДЛУКУ

1. Утврђује се предлог одлуке да се др Младену Лазићу, редовном професору на Одељењу за социологију, продужи радни однос за школску 2018/2019 и 2019/2020. годину, односно до 30. септембра 2020. године.
2. Утврђује се предлог одлуке да се др Радошу Љушићу, редовном професору на Одељењу за историју, продужи радни однос за школску 2018/2019 и 2019/2020. годину, односно до 30. септембра 2020. године.
3. Утврђује се предлог одлуке да се др Снежани Медић, редовном професору на Одељењу за педагогију и андрагогију, продужи радни однос за школску 2018/2019 и 2019/2020. годину, односно до 30. септембра 2020. године.

Седница је завршена у 14,30 часова.

|  |  |  |
| --- | --- | --- |
| ЗАПИСНИЧАР  Драгана Станисављевић |  | ПРЕДСЕДНИК ВЕЋА  Проф. др Данијел Синани |