НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

**ИЗВЕШТАЈ СА ПРЕДЛОГОМ ЗА ИЗБОР АНЕ ЂОРЂЕВИЋ У ИСТРАЖИВАЧКО ЗВАЊЕ ИСТРАЖИВАЧ –САРАДНИК**

Одлуком Наставно-научног већа Филозофског факултета Универзитета у Београду, донетом на седници одржаној 3. маја 2018.покренут аје прцедура за избор Ане Ђорђевић у истраживачко звање. На истој седници проф. др Гордана Јовановић, проф. др Драган Попадић и проф. др Александар Бауцал изабрани су у комисију за утврђивање испуњености услова за избор Ане Ђорђевић у истраживачко звање истраживач-сарадник. Комисија подноси следећи извештај, који је сачинила у складу са Законом о научноистраживачкој делатности и према критеријумима изложеним у *Правилнику о поступку и начину вредновања и квантитативном исказивању научно-истраживачких резултата истраживача* (Службени гласник Републике Србије, бр 24/16, 21/17 38/17)..

**Основни подаци о кандидаткињи**

Ана Ђорђевић рођена је 1991. године у Београду. Основну школу завршила је у Обреновцу. Филолошку гимназију у Београду завршила је 2010. године и исте године уписала студије психологије на Филозофском факултету у Београду. Дипломирала је 2014. године са просеком 9,36. Мастерирала је 2015. године са просеком 10, одбранивши рад под називом „Утицај социјалних норми на комплексност и инклузивност социјалног идентитета“ (рад је био у избору за најбољи дипломски/мастер рад у 2014/2015.години). Докторске академске студије психологије на Филозофском факултету у Београду уписала је 2015. године као прворангирани кандидат. Током досадашњих студија положила је све испите са просечном оценом 10 и одбранила нацрт докторске дисертације под називом „Етничке идентификације: конструисање значења кроз колективни рад сећања“. Универзитет у Београду прихватио је предложену тему и кандидаткињи одобрио израду докторске дисертације под наведеним насловом. Ана Ђорђевић је тренутно на трећој години докторских студија.

Од априла 2016. године Ана Ђорђевић је стипендиста Министарства просвете, науке и технолошког развоја Републике Србије, а током претходних нивоа студија била је добитник различитих стипендија и награда за одличне студенте.

**Педагошко искуство**

Од школске 2016-2017. године Ана Ђорђевић је ангажована у настави као студент-докторанд на Одељењу за психологију, у оквиру курса Увод у квалитативна истраживања.

**Истраживачко искуство**

Од 2016. године Ана Ђорђевић је као стипендиста Министарства просвете, науке и технолошког развоја Републике Србије ангажована на пројекту *Идентификација, мерење и развој когнитивних и емоционалних компетенција важних друштву оријентисаном на европске интеграције* (ОИ 179018) који финансираМинистарствo просвете, науке и технолошког развоја Републике Србије.

Осим тога делом је ангажована на пројекту Култура рађања и партнерски односи у Србији, чији је носилац Институт за социолошка истражиавања Филозофског факултета у Београду.

Била је ангажована као истраживач на пројекту Формирање ХР ( Human Resources) сттратегија компаније Mc Cann Ericsson.

Учествовала је у још неким истраживачким пројектима. Такође је учествовала на више националних и међународних конференција. У 2017. години током два кратка боравка у Копенхагену, у Данској похађала је међународни курс *Psycho-politics of Self-exposure* и придружила се међународној докторалној мрежи под називом *Cultural Psychology Network*.

**Научни радови**

Ана Ђорђевић има, као трећи коаутор, објављен један рад, у часопису категорије М 51. Часопис се налази на ERIH - листи <https://dbh.nsd.uib.no/publiseringskanaler/erihplus/periodical/info.action?id=487602>

Станковић, Б., Скочајић, М. и **Ђорђевић, А**. (2017). Управљање порођајем у Србији: медицинске интервенције и порођајна искуства. *Лимес Плус, 14*, 197-225.

По сопственом опису, Ана Ђорђевић је учествовала у различитим фазама припреме и писања овог рада.. Радила је статистичке анализе у вези са праксама у другој половини порођаја (притискања стомака, инструментално довршење порођаја, епизиотомија, епидурал), њихове повезаности са порођајним искуством и њихове међусобне повезаности и повезаности са другим интервенцијама (нпр. индукцијом). Поред тога, бележила је и како су поменуте праксе заступљене у различитим породилиштима у Србији и током различитих временских периода. Учествовала је у креирању скале порођајних искустава. Што се писања тиче, написала је делове о анализама које је радила, методолошки део, апстракт. Начелно су све ауторке учествовале у свим деловима писања рада, с тим што су делиле практичне активности као што су конструкција ставки и статистичке анализе.

Овај коауторски рад је преглед и анализа институционалне регулације и праксе извођења порођаја у породилиштима у Србије у последњих педесет година и повезаности примене медицинских процедура са доживљајем породиља. Као основне карактеристике институционалне културе која обликује примену медицинских процедура издвојена је наглашена медикализација порођаја. С обзиром на то да примена бар неких процедура нема научно потврђено оправдање, а неке су и ризичне, поред тога што имају негативне ефекте на доживљај породиља, постављено је питање шта утуче на одржавање таквих пракси, утолико пре што је правна регулација, макар формално, напреднија од преовлађујуће праксе, нарочито у већим породилиштима.

У односу на постојећа истраживања из ове области ово истраживање је обухватније зато што укључује и субјективна искуства породиља. Ауторке сматрају да је то релевантан критеријум и да га треба узимати у обзир при доношењу одлука и оцени успешности институције и правила пракси..

На основу свега изложеног Комисија је утврдила да су испуњени услови, превиђени Законом о научноистраживачкој делатности, за избор у истраживачко звање истраживач-сарадник.

Ана Ђорђевић је студент докторских академских студија, има пријављену тему докторске дисертације, претходне нивое студије завршила је оценом преко 8 , тј. 9.36 и 10, бави се научно-истраживачким радом и има један објављен рецензиран научни рад.

Имајући све наведено у виду, Комисија предлаже Наставно-научном већу Филозофског факултета Универзитета у Београд да Ану Ђорђевић изабере у истраживачко звање истраживач-сарадник.

Проф. др Гордана Јовановић,

редовни професор Филозофског факултета у Београду

Проф. др Драган Попадић,

редовни професор Филозофског факултета у Београду

Проф. др Александар Бауцал,

редовни професор Филозофског факултета у Београду

Београд, 21. 5. 2018.